 NA CECIL ODONGO MKEWE Naibu Rais Rigathi Gachagua, Dorcas Rigathi, amesema kuwa analenga kuhakikisha mtoto wa kiume analindwa na haki zake kuzingatiwa kama sehemu ya kupigania afya ya akili. Bi Rigathi alisema kuwa iwapo maslahi ya mtoto wa kiume yatalindwa na apokezwe haki, basi familia nyingi zitakuwa na utulivu wala hakutakuwa na misukosuko mingi kwenye ndoa. “Iwapo tunataka kumaliza visa vya dhuluma za nyumbani, basi lazima tuwatunze na kuwapa malezi wanaume. Hii ndiyo njia moja ya kuwainua watoto wa kiume na kuwasaidia watimize ndoto zao. Ukimwinua mvulana, umemwinua msichana kwa sababu wavulana hao ndio mwishowe huibuka kuwa kichwa cha nyumba,” akasema Bi Rigathi. Alikuwa akihutubu katika Hoteli ya Emara Ole Sereni wakati wa Kongamano kuhusu afya ya akili lililoandaliwa na Shirika la Habari la Nation (NMG). “Wengi wamekuwa wakihofia usalama wangu na kusema ni vibaya kuelekea kwenye mtaa wa mabanda ambapo vijana wapo. Nafanya hivyo, kwa sababu ningependa kuyabadilisha maisha yao. Wakati ambapo watakoma uraibu wa kutumia dawa za kulevya, basi hata matatizo ya kiakili hayatakwepo,” akasema Bi Rigathi. Kwa mujibu wa Shirika la Kitaifa la Takwimu Nchini, mmoja kati ya Wakenya wanne hukumbwa na tatizo la akili kwa kipindi kimoja maishani mwake. Ripoti hiyo ilionyesha kuwa wanaume wengi huathirika na matatizo ya akili kuliko wanawake. Kwa mujibu wa Mtaalamu wa Afya Dkt Nelly Bosire, kumekuwa na ongezeko la watu ambao wana matatizo ya akili kwa muda wa miaka miwili iliyopita. Pia maafa yanayotokana na watu kujitia kitanzi yameongezeka mno kwa sababu watu wamepoteza ajira tangu ujio wa virusi vya corona. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  